Rowers wat Sassa-geld steel, uiteindelik gestraf(Argieffoto) Drie mans is in ŉ hof in Khayelitsha in die Wes-Kaap twaalf jaar tronkstraf elk opgelê vir ŉ transitorooftog wat in 2013 plaasgevind het. Hulle het ŉ onbekende bedrag gebuit toe hulle op die transitovoertuig toegeslaan het. Zinzi Hani, woordvoerder van die direktoraat vir prioriteitsmisdaadondersoeke (die Valke), sê ŉ groep mans het op 16 Mei 2013 gewapende Fidelity-wagte oorval. “Die wagte was verantwoordelik vir Sassa-betalings by ŉ gemeenskapsaal in Nyanga. Die rowers het die veiligheidswagte se vuurwapens afgeneem en ŉ onbekende bedrag geld gebuit.” Die gewapende rowers het met ŉ Volkswagen Golf en ŉ onbekende voertuig gevlug. “Die polisie het hulle agternagesit en sommige van die verdagtes het die VW Golf verlate gelaat en ŉ skool se minibus gekaap. Die polisie het die jaagtog voortgesit.” ŉ Skietery het tussen die rowers en die polisie gevolg en vyf verdagtes is in hegtenis geneem. Een van die verdagtes is dood terwyl hy op borgtog vrygelaat is en een van die verdagtes is vrygespreek. “Die span het die gesteelde VW Golf en die minibus tydens die inhegtenisneming geskut.” Siyanda Xawuka (34), Dumisani Ngudle (39) en Yongama Ndolombo (35) is nie borgtog toegestaan ná hul inhegtenisneming nie. Hulle is skuldig bevind en Maandag gevonnis op aanklag van roof met verswarende omstandighede en die onwettige besit van ŉ vuurwapen en ammunisie.”